Brian Molefe nié in hegtenis geneem, sê EskomBrian Molefe, Eskom Eskom ontken gerugte dat sy uittredende uitvoerende hoof Brian Molefe in hegtenis geneem is ná ŉ beweerde onsuksesvolle selfmoordpoging en gesê die bron is ŉ valse nuuswebwerf genaamd News24-TV. “Molefe is tans besig met sy gewone daaglikse pligte,” het Eskom in ŉ verklaring gesê. “Ná kontak met die regte News24, het dit aan die lig gekom dat News24-TV ŉ valse webwerf is wat doelbewus ŉ soortgelyke naam en handelsmerk gebruik in ŉ poging om niksvermoedende lesers om die bos te lei.” Eskom doen ŉ beroep op die betrokke owerhede om die nodige stappe te doen teen sulke valse nuuswebwerwe. Molefe het verlede week bedank “in die belang van Eskom en die publiek” ná die voormalige openbare beskermer se sogenaamde staatskaping-verslag wat aanvoer dat hy moontlik betrokke was by multimiljoen rand se kontrakte met Tegeta, ŉ Gupta-beheerde maatskappy. Molefe het gesê hy verlaat sy pos op 31 Desember en sal dan ŉ tydjie neem om te besluit wat sy volgende loopbaanskuif sal wees. Eskom-personeel het Dinsdag ŉ impromptu vergadering gehou en geëis dat hy sy bedanking terugtrek, maar hy het dit van die hand gewys.